Marlene Harpsøe (DD), 2023-10-26:
Så er det L 53.
Det er en historisk dag i dag, og det kan godt være, at det ikke er alle her i salen, der ved det, men jeg er sikker på, at de mange sygeplejersker, der sidder herinde i salen i dag, ikke mindst oppe på tilhørerpladserne, især ved det.
Jeg er også selv sygeplejerske, og jeg må sige, at jeg bliver så glad for at se, at der rent faktisk er fremskridt på det her område.
Forslaget medfører nemlig, at sygeplejersker såvel som jordemødre fremover ikke nødvendigvis skal have tilladelse fra en læge for selvstændigt at udføre opgaver, de allerede udfører i dag og har kompetencer til.
Samtidig sikrer forslaget en bedre anvendelse og udvikling af sundhedspersonalets kompetencer.
F.eks. vil patienter ikke skulle opleve ventetid i tilfælde, hvor sygeplejersken i dag skal afvente en læges stillingtagen til eller godkendelse af behandlingsinitiativer, før de kan iværksættes.
Det er overordnet positivt, at sundhedspersonalet tildeles virksomhedsområder, som er forbeholdt dem.
Det er store sager, som vi behandler her i dag.
Der er flere ordførere, senest SF's ordfører, der har været heroppe og sige, at der i dag sker en hel del spildtid i sundhedsvæsenet på den her baggrund.
Det kan jeg bekræfte ud fra praksis.
Det er jo tid, man kunne have brugt til meget bedre ting, ligesom lægerne helt sikkert også ville kunne have brugt tiden langt bedre til netop at se på nogle komplekse medicinske tilstande og undersøge dem, som det også har været nævnt af Moderaternes ordfører.
Så det er en rigtig god dag i dag.
Vi skal sætte patienten i centrum.
Da jeg læste lovforslaget, blev jeg selvfølgelig lykkelig og glad over at se, at der var en række behandlingsinitiativer, som at sygeplejerskerne bl.a. nu får et forbeholdt virksomhedsområde omkring, men jeg må indrømme, at jeg synes, listen er lidt kort.
Når det så er sagt, har jeg selvfølgelig også bemærket, at vi giver hjemmel til sundhedsministeren til at udarbejde en bekendtgørelse, så man også fremadrettet kan tilføre flere initiativer i forhold til det her forbeholdte virksomhedsområde.
Så det er rigtig positivt.
Vi skal have mindre bureaukrati og mindre bøvl, og vi har faktisk ikke råd til at gøre andet.
SF's ordfører sagde det også.
Vi har et utrolig presset sundhedsvæsen.
Vi har behov for at tænke os ordentligt om, og vi har behov for at sætte nogle ting i gang, som vi ved giver mening ude i virkeligheden.
Det gør det her.
Og det giver i høj grad også mening for de patienter, som står i kø for at få behandling hurtigt.
Så der skal lyde en stor tak for det.
Jeg bed også mærke i, at der var nogle gode bemærkninger fra Socialdemokraternes ordfører, som også var inde på sygeplejerskeuddannelsen.
For det her beviser, at vi har en sygeplejerskeuddannelse i dag, som er rigtig god, og det skal vi anerkende.
Vi har nogle rigtig gode uddannelser, også her.
Men vi skal i højere grad have tillid til sygeplejerskernes faglighed derude, og vi skal også se på, om der ikke kunne være nogle flere ting, som vi kunne tilføje til den liste over det, som sygeplejerskerne med de kompetencer, de har i dag, sagtens kan udrette uden hele tiden at skulle spørge en læge om lov.
Tak for ordet, og tak, fordi I alle sammen bakker op om det her historiske lovforslag.